Diari Oficial de la Generalitat Valenciana


Sumari del DOGV 7710, del 02-02-2016 (2016/523)

ACORD 299/2015, de 18 de desembre, del Consell de Govern de la Universitat de València, pel qual s'aprova el Reglament del tauler oficial de la Universitat de València.
------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/a/2015/12/18/(1)/dof/vci/html**

### Dades del document

Número de DOGV
:   7710

Data del DOGV
:   02-02-2016

Secció del DOGV
:   I. DISPOSICIONS GENERALS

Número del document
:   2016/523


Data del document
:   18-12-2015

Organisme emissor
:   Universitat de València

Tipus de document
:   Acord

Anàlisi jurídica

 Descriptors 

:   * Universitat de València
    * telemàtica
    * universitat
    * legislació
    * procediment administratiu
    * reglament intern

ACORD 299/2015, de 18 de desembre, del Consell de Govern de la Universitat de València, pel qual s'aprova el Reglament del tauler oficial de la Universitat de València. [2016/523]  
Introducció  
La Llei 11/2007, de 22 de juny, d'accés electrònic dels ciutadans als serveis públics, disposa en l'article 12 el que segueix: «La publicació d'actes i comunicacions que per disposició legal o reglamentària s'hagen de publicar al tauler d'anuncis o edictes pot ser substituïda o complementada per la seua publicació a la seu electrònica de l'organisme corresponent.»  
L'objectiu d'aquest reglament és establir, d'acord amb la Llei 11/2007, el marc normatiu que regule l'existència d'un tauler oficial que permeta publicar per mitjans electrònics els anuncis de caràcter oficial de la Universitat de València.  
  
Article 1. Àmbit objectiu  
1. Aquest reglament té per objecte la creació del tauler oficial de la Universitat de València, així com la regulació del seu funcionament, sense perjudici d'allò que estableix la legislació sobre procediment administratiu comú.  
2. El tauler oficial de la Universitat de València, accessible des de la seu electrònica, és únic i electrònic, substitueix tots els taulers físics que fins ara operaven als diferents centres de la Universitat i és l'únic mitjà oficial propi de publicació de la Universitat de València.  
  
3. Es publicaran al tauler oficial:  
a) Els actes administratius integrants de procediments selectius o de concurrència competitiva.  
Les normes o les convocatòries que regulen els procediments administratius objecte de publicació han d'indicar expressament la seua publicació al tauler oficial i la manca de validesa de les publicacions realitzades a llocs diferents.  
b) Els actes que tinguen per destinataris una pluralitat indeterminada de persones o quan la Universitat de València estime que la notificació efectuada a un sola persona interessada és insuficient per a la notificació a totes.  
c) Els actes administratius que hagen de ser publicats d'acord amb les seues normes reguladores.  
d) Qualsevol informació oficial que siga d'interès general.  
4. Les pàgines web de la Universitat de València no tindran la consideració de tauler oficial. Mancarà d'efectes jurídics la publicació de disposicions normatives i actes administratius en pàgines web diferents del tauler oficial.  
5. Són considerades com a versions oficials de les normatives de la Universitat de València les publicades en la secció corresponent del tauler oficial.  
  
Article 2. Àmbit subjectiu  
1. L'òrgan responsable del tauler oficial de la Universitat de València és la Secretaria General de la Universitat de València.  
2. Al tauler oficial de la Universitat de València poden publicar els òrgans centrals, els serveis, els centres i qualssevol altres òrgans i unitats de gestió de la Universitat de València quan en l'exercici de les seues competències dicten actes o disposicions administratives o informació de caràcter oficial, susceptibles de ser publicades.  
  
Article 3. Funcionament del tauler oficial  
1. El tauler oficial s'ha d'ajustar a les especificacions que establisca aquest Reglament i a les normes reguladores de l'administració electrònica aplicables a la Universitat de València.  
2. El tauler estarà disponible les vint-i-quatre hores del dia i de forma gratuïta a la seu electrònica de la Universitat.  
3. Es garanteix l'accés al tauler oficial de la Universitat de València a tots els ciutadans, raó per la qual no caldrà cap identificació. No obstant això, el tauler admet procediments de publicació restringida als membres de la comunitat universitària quan així ho requerisca el caràcter del document objecte de publicació.  
4. Es garanteix, en tot cas, l'accés senzill i gratuït al contingut del tauler mitjançant la instal·lació de terminals en unitats de la Universitat de València de fàcil accés per al ciutadà, com ara el Registre General, les oficines de Registre Auxiliar, els deganats dels centres, l'edifici del Rectorat, etc.  
5. Les publicacions efectuades al tauler oficial es realitzaran després de la ponderació prèvia dels drets de les persones interessades i especialment el dret a la protecció de dades de caràcter personal.  
  
Article 4. Eficàcia del tauler oficial  
1. La publicació d'actes administratius i comunicacions que, per disposició legal o reglamentària, s'hagen de publicar en un tauler d'anuncis o edictes, s'ha de realitzar al tauler oficial de la Universitat de València i tenen plena eficàcia jurídica.  
2. La publicació al tauler oficial de la Universitat de València substitueix la publicació als taulers d'anuncis convencionals. En cas d'existir publicació convencional, prevaldrà la publicació al tauler oficial de la Universitat de València.  
3. Les publicacions al tauler oficial corresponents a notificacions dels actes administratius dictats en l'àmbit de la Universitat de València, en els supòsits establerts en les lleis, tindran efectes de notificació a les persones interessades sense que calga la seua publicació en cap altre tauler o butlletí oficial.  
4. Les publicacions al tauler oficial de disposicions o actes administratius i qualsevol altra informació que haja de ser publicada en altres mitjans, com ara diaris oficials, té caràcter complementari i efectes informatius, i despleguen eficàcia jurídica quan aquestes comunicacions es publiquen o es notifiquin dins el termini, en la forma escaient i el canal establert legalment o reglamentàriament.  
5. A l'efecte de còmput de terminis, la data de publicació serà la que figure en el segell de temps del document publicat.  
  
Article 5. Forma i contingut de les publicacions  
1. Els actes administratius, les disposicions, les comunicacions i tota altra informació oficial que es publique han de respectar les exigències d'integritat i autenticitat. En aquest sentit, la publicació ha de tenir les característiques següents:  
- Signatura del segell d'òrgan de la Secretaria General de la Universitat de València.  
- Identificació de l'òrgan competent i emissor de la publicació.  
- Incorporació d'un segell o marca de temps.  
2. Els documents objecte de publicació han d'incorporar en la capçalera un quadre resum que indique:  
a) Títol del document  
b) Emissor  
c) Finalitat  
d) Període de vigència  
3. La Universitat de València establirà mitjançant una instrucció el procediment per realitzar les publicacions.  
  
Article 6. Retirada de les publicacions  
1. Les publicacions s'han de retirar del tauler oficial quan hagen perdut la vigència o hagen deixat de ser necessàries i pertinents per al procediment administratiu, tenint especial rellevància el termini de presentació de recursos.  
El tauler oficial tindrà amb una secció específica per als documents que, havent perdut la vigència, per raons de transparència o de rellevància històrica per a la gestió hagen de ser conservats a la disposició del públic. En aquest cas, en aquest apartat s'ha d'indicar expressament la manca d'efectes dels anuncis disponibles.  
2. En tot cas, dels documents publicats al tauler oficial, se n'ha de conservar una còpia a la disposició de les persones interessades, de les administracions públiques, dels jutges i dels tribunals, per a l'atenció de les possibles responsabilitats generades de la publicació, durant el termini de prescripció d'aquestes.  
  
Article 7. Protecció de dades personals  
1. La publicació d'actes administratius, disposicions, acords, resolucions, comunicacions o qualsevol document publicat al tauler que continga dades de caràcter personal ha de respectar les disposicions establertes en la Llei Orgànica 15/1999, de 13 de desembre, la seua normativa de desplegament i el protocol de bones pràctiques de la Universitat de València relacionat amb la publicació de dades personals.  
  
2. En particular, es tindrà en compte el principi de proporcionalitat de manera que es minimitze al màxim el tractament de dades a les estrictament indispensables.  
3. Quan resulte necessari, per raó de la protecció dels drets de les persones afectades, la publicació pot incorporar programació que impedisca la indexació en els cercadors.  
  
  
DISPOSICIÓ FINAL   
  
Única. Entrada en vigor  
Aquest Reglament entrarà en vigor als sis mesos de la seua publicació íntegra al Diari Oficial de la Comunitat Valenciana.  
  
València, 18 de desembre de 2015.- El rector: Esteban Morcillo Sánchez.


Còpia Permalink ELI